แจ้ง 3 จังหวัดภาคกลาง และกรุงเทพมหานคร เฝ้าระวังน้ำทะเลหนุนสูงและน้ำเค็มรุกตัวในแม่น้ำเจ้าพระยา
กรมป้องกันและบรรเทาสาธารณภัย ได้รับแจ้งจากกองอำนวยการน้ำแห่งชาติ ว่า ได้ติดตามข้อมูลระดับน้ำทำนายสูงสุด - ต่ำสุดปี 2565 ของกรมอุทกศาสตร์ กองทัพเรือ คาดการณ์จะเกิดน้ำทะเลหนุนสูงในช่วงเดือนกุมภาพันธ์ - เมษายน 2565 โดยฐานข้อมูลน้ำขึ้นสูงสุดแม่น้ำเจ้าพระยาหน้าป้อมพระจุลจอมเกล้า จะเกิดภาวะน้ำทะเลขึ้นเต็มที่ ในช่วงวันที่ 14 - 18 กุมภาพันธ์ 2565 วันที่ 28 กุมภาพันธ์ - 4 มีนาคม 2565 และวันที่ 16-18 มีนาคม 2565 ประกอบกับอิทธิพลของลมใต้และลมตะวันออกเฉียงใต้ ส่งผลให้ช่วงดังกล่าวเกิดสภาวะน้ำทะเลหนุน คาดว่าจะทำให้ระดับน้ำแม่น้ำเจ้าพระยาเพิ่มสูงขึ้นจากเดิม ส่งผลกระทบต่อบริเวณชุมชนนอกแนวคันกั้นน้ำ รวมถึงเกิดน้ำเค็มรุกตัวเข้าสู่บริเวณแม่น้ำเจ้าพระยา ซึ่งอาจส่งผลกระทบต่อคุณภาพน้ำอุปโภคบริโภคและน้ำเพื่อการเกษตรได้ จึงแจ้ง 3 จังหวัดภาคกลาง ได้แก่ นนทบุรี ปทุมธานี และสมุทรปราการ รวมถึงกรุงเทพมหานคร ติดตามและเฝ้าระวังสถานการณ์น้ำอย่างใกล้ชิดในช่วงวันดังกล่าวนอกจากนี้ ได้ประสานองค์กรปกครองส่วนท้องถิ่น แจ้งเตือนประชาชนที่อาศัยในพื้นที่ริมน้ำนอกแนวคันกั้นน้ำ แนวเขื่อนชั่วคราวบริเวณที่ไม่มีแนวป้องกันน้ำถาวรและพื้นที่จุดเสี่ยงลุ่มต่ำริมน้ำ พร้อมตรวจสอบความมั่นคงของอาคารป้องกันริมแม่น้ำและเสริมคันบริเวณจุดเสี่ยงที่ลุ่มต่ำริมแม่น้ำ รวมถึงจัดเตรียมเครื่องมือเครื่องจักรกลสาธารณภัยและทีมปฏิบัติการเข้าประจำพื้นที่เสี่ยงพร้อมเผชิญเหตุทันที หากประชาชนได้รับความเดือดร้อนสามารถแจ้งเหตุและขอความช่วยเหลือ ทางไลน์ “ปภ.รับแจ้งเหตุ1784” และสายด่วนนิรภัย 1784 ตลอด 24 ชั่วโมง